สถานการณ์ฝุ่น PM2.5 แม้ดีขึ้นแต่แพทย์เตือนต้องเฝ้าระวัง ป้องกันต่อเนื่องในกลุ่มเสี่ยง
นายแพทย์สราวุฒิ บุญสุข รองอธิบดีกรมอนามัย กล่าวถึงสถานการณ์ฝุ่น PM2.5 ว่า จากข้อมูลเฝ้าระวังโรค พบฝุ่น PM2.5 นอกจากกลุ่มที่ได้รับผลกระทบตรงคือ ผู้ป่วยด้วยระบบทางเดินหายใจอยู่แล้ว เช่น โรคภูมิแพ้ โรคปอดอุดกั้นเรื้อรัง จะทำให้มีอาการโรคเพิ่มขึ้น ต้องใช้ยาเพิ่มมากขึ้นแล้ว ยังมีกลุ่มที่ต้องเฝ้าระวังผลกระทบสุขภาพเป็นพิเศษคือ ผู้ที่มีปัญหาระบบหัวใจและหลอดเลือดข้อมูลการแพทย์ทั้งในและต่างประเทศ พบ PM2.5 เข้าไปทำให้ความดันในหลอดเลือดเพิ่ม เกิดหัวใจขาดเลือดทั้งแบบฉับพลันและระยะยาว สร้างความเสียหายต่อระบบพฤติกรรม สมอง โดยเฉพาะเด็กอายุ 0-6 ปี กระทบพัฒนาสมอง ส่งผลให้ IQ – EQ ลด หลายประเทศพบ PM2.5 ทำให้เกิดออทิสติกมากขึ้น อีกกลุ่มที่ต้องระวังคือ หญิงตั้งครรภ์ เพราะข้อมูลชัดว่า PM2.5 ทำให้เกิดภาวะการคลอดก่อนกำหนด ทารกมีน้ำหนักตัวน้อย หรือพิการแต่กำเนิดได้ แนะควรเช็คระดับค่าฝุ่น PM2.5 ติดตามข่าวสารและปฏิบัติตามคำแนะนำนายแพทย์สราวุฒิ กล่าวด้วยว่า แม้จะผ่านช่วงพีคสุดของสถานการณ์ PM2.5 ไปแล้ว ตั้งแต่วันนี้ (6 ก.พ.66) ถึงวันที่ 11 ค่าฝุ่น PM2.5 มีแนวโน้มลดลงอยู่ในเกณฑ์ปานกลาง-ดี แต่มีบางช่วงบางพื้นที่ที่ยังเป็นอันตรายสุขภาพ เนื่องจากปัจจัยเกิดฝุ่น เกิดได้จากหลายส่วน อย่างในกรุงเทพฯ ปัจจัยคือ จากการเผาไหม้ที่ไม่สมบูรณ์ทั้งจากรถยนต์ โรงงานอุตสาหกรรมและปัจจัยภายนอก เช่น จากการเผาต่างๆ จึงยังขอให้ประชาชนดูแลตัวเองและร่วมกันลด-กำจัดแหล่งกำเนิดฝุ่น เพื่อบรรเทาปัญหาระยะยาวต่อไป